ประกาศกรมการขนส่งทางบก
ประกาศกรมการขนส่งทางบก
เรื่อง แบบ ขนาด
และมาตรฐานของเครื่องตรวจสภาพรถและ
อุปกรณ์หรือสิ่งอำนวยความสะดวกในการตรวจสภาพรถ[๑]
 

ตามที่ได้มีประกาศกรมการขนส่งทางบก เรื่อง แบบ ขนาด
และมาตรฐานของเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถ
ลงวันที่ ๑๙ สิงหาคม พ.ศ. ๒๕๓๖ ไว้แล้ว นั้น

โดยที่เป็นการสมควรแก้ไขเพิ่มเติมแบบ ขนาด
และมาตรฐานของเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถให้เหมาะสมยิ่งขึ้น
อาศัยอำนาจตามความในข้อ ๓ (๒) และ ข้อ ๔ (๔) แห่งกฎกระทรวงฉบับที่ ๓๗ (พ.ศ. ๒๕๓๕)
ออกตามความในพระราชบัญญัติการขนส่งทางบก พ.ศ. ๒๕๒๒ กรมการขนส่งทางบกกำหนดแบบ ขนาด
และมาตรฐานของเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถไว้
ดังต่อไปนี้

ข้อ ๑
ให้ยกเลิกประกาศกรมการขนส่งทางบก เรื่อง แบบ ขนาด
และมาตรฐานของเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถ
ลงวันที่ ๑๙ สิงหาคม พ.ศ. ๒๕๓๖

ข้อ ๒
สถานตรวจสภาพรถที่ประสงค์จะตรวจสภาพรถเพื่อออกใบรับรองการตรวจสภาพสำหรับรถตามกฎหมายว่าด้วยการขนส่งทางบกและกฎหมายว่าด้วยรถยนต์
ต้องจัดให้มีเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถไว้ประจำสถานตรวจสภาพรถ
ตามแบบ ขนาด และมาตรฐาน ดังต่อไปนี้
(๑) เครื่องทดสอบโคมไฟหน้า
สามารถแสดงค่าการเบี่ยงเบนของศูนย์รวมแสง (จุดโฟกัส) ของโคมไฟหน้ารถ
ไปทางซ้ายและขวา สูงและต่ำ เป็นเซนติเมตรต่อระยะห่างไปทางหน้ารถ ๑๐ เมตร หรือเป็นนิ้วต่อระยะห่างไปทางหน้ารถ
๒๕ ฟุต หรือเป็นค่าองศาของมุมก็ได้
กรณีที่สถานตรวจสภาพรถใดไม่มีเครื่องทดสอบโคมไฟหน้า
จะใช้อุปกรณ์ หรือวัสดุอื่นใดเป็นฉากรับแสงสำหรับทดสอบการเบี่ยงเบนของศูนย์รวมแสงของโคมไฟหน้ารถแทนก็ได้
แต่ผลการทดสอบต้องอ่านค่าการเบี่ยงเบนของศูนย์รวมแสงของโคมไฟหน้ารถได้เช่นเดียวกับเครื่องทดสอบโคมไฟหน้าตามวรรคหนึ่ง
(๒) เครื่องวัดควันดำ
เป็นเครื่องวัดที่สามารถวัดค่าควันดำที่ระบายจากท่อไอเสียของรถยนต์
ตามมาตรฐานที่กระทรวงวิทยาศาสตร์ เทคโนโลยีและสิ่งแวดล้อมกำหนด
สถานตรวจสภาพรถใดไม่ประสงค์จะตรวจสภาพรถเพื่อออกใบรับรองการตรวจสภาพสำหรับรถที่ใช้เครื่องยนต์ดีเซล
ไม่ต้องจัดให้มีเครื่องวัดควันดำ
(๓) เครื่องวิเคราะห์ก๊าซ
เป็นเครื่องที่สามารถวัดปริมาณก๊าซคาร์บอนมอน๊อคไซด์
และก๊าซไฮโดรคาร์บอนที่ระบายจากท่อไอเสียของรถยนต์
ตามมาตรฐานที่กระทรวงวิทยาศาสตร์ เทคโนโลยีและสิ่งแวดล้อมกำหนด
สถานตรวจสภาพรถใดไม่ประสงค์จะตรวจสภาพรถเพื่อออกใบรับรองการตรวจสภาพสำหรับรถที่ใช้เครื่องยนต์แก๊สโซลีน
ไม่ต้องจัดให้มีเครื่องวิเคราะห์ก๊าซ
(๔)
เครื่องวัดระดับเสียงและเครื่องวัดความเร็วรอบเครื่องยนต์
(ก) เครื่องวัดระดับเสียง เป็นเครื่องที่สามารถวัดระดับเสียงของรถยนต์ตามมาตรฐานที่กระทรวงวิทยาศาสตร์
เทคโนโลยีและสิ่งแวดล้อมกำหนด
(ข) เครื่องวัดความเร็วรอบเครื่องยนต์
สามารถใช้วัดความเร็วรอบเครื่องยนต์แก๊สโซลีน ในการตรวจสอบระดับเสียงของรถยนต์
ตามมาตรฐานที่กระทรวงวิทยาศาสตร์ เทคโนโลยีและสิ่งแวดล้อมกำหนด
สถานตรวจสภาพรถที่ไม่ประสงค์จะตรวจสภาพรถเพื่อออกใบรับรองการตรวจสภาพสำหรับรถที่ใช้เครื่องยนต์แก๊สโซลีน
ไม่ต้องจัดให้มีเครื่องวัดความเร็วรอบเครื่องยนต์
(๕) เครื่องตรวจสอบก๊าซรั่ว
สำหรับใช้ตรวจสอบการรั่วของก๊าซที่ใช้เป็นเชื้อเพลิงสำหรับรถยนต์ เช่น ก๊าซธรรมชาติ
(LPG) และก๊าซธรรมชาติอัด (CNG) เป็นต้น
สามารถตรวจสอบการรั่วของก๊าซที่มีประมาณตั้งแต่ ๕๐ ppm. หรือน้อยกว่า ถึง ๘๐๐ ppm.
หรือมากกว่า
สถานตรวจสภาพรถที่ไม่ประสงค์จะตรวจสภาพรถเพื่อออกใบรับรองการตรวจสภาพสำหรับรถที่ใช้ก๊าซเป็นเชื้อเพลิง
ไม่ต้องจัดให้มีเครื่องตรวจสอบก๊าซรั่ว
(๖) สิ่งอำนวยความสะดวกในการตรวจสภาพใต้ท้องรถจะเป็นเครื่องยกรถทั้งคัน
หรือสะพาน หรือบ่อตรวจสภาพใต้ท้องรถอย่างใดอย่างหนึ่งก็ได้ ทั้งนี้
ต้องมีสภาพมั่นคงแข็งแรงและเหมาะสมสำหรับตรวจสภาพใต้ท้องรถ
กรณีที่เครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถไม่เป็นไปตาม
(๑) (๒) (๓) (๔) (๕) หรือ (๖) หากสถานตรวจสภาพรถใดประสงค์จะนำมาใช้
ต้องได้รับความเห็นชอบจากกรมการขนส่งทางบกก่อน

ข้อ ๓
สถานตรวจสภาพรถที่ประสงค์จะตรวจสภาพรถเพื่อออกใบรับรองการตรวจสภาพรถจักรยานยนต์ตามกฎหมายว่าด้วยรถยนต์
ต้องจัดให้มีเครื่องตรวจสภาพรถและอุปกรณ์หรือสิ่งอำนวยความสะดวกในการตรวจสภาพรถไว้ประจำสถานตรวจสภาพตามแบบ
ขนาด และมาตรฐาน ดังต่อไปนี้
(๑) เครื่องทดสอบโคมไฟหน้า ซึ่งมีแบบ ขนาด
และมาตรฐานเช่นเดียวกับที่กำหนดไว้ในข้อ ๒ (๑)
(๒) เครื่องวิเคราะห์ก๊าซ ซึ่งมีแบบ ขนาด
และมาตรฐานเช่นเดียวกับที่กำหนดไว้ในข้อ ๒ (๓)
(๓)
เครื่องวัดระดับเสียงและเครื่องวัดความเร็วรอบเครื่องยนต์ ซึ่งมีแบบ ขนาด และมาตรฐานเช่นเดียวกับที่กำหนดไว้ในข้อ
๒ (๔)

ข้อ ๔
เมื่อครบกำหนดระยะเวลาสามปีนับแต่วันที่ประกาศนี้ใช้บังคับ
ให้ผู้ได้รับใบอนุญาตจัดตั้งสถานตรวจสภาพรถและผู้ที่อยู่ในเกณฑ์ จะได้รับใบอนุญาตจัดตั้งสถานตรวจสภาพรถรายใหม่
จัดให้มีเครื่องตรวจสภาพรถเป็นการเพิ่มเติม ดังต่อไปนี้
(๑)
กรณีสถานตรวจสภาพรถที่ตรวจสภาพรถเพื่อออกใบรับรองการตรวจสภาพสำหรับรถตามกฎหมายว่าด้วยการขนส่งทางบกและกฎหมายว่าด้วยรถยนต์
ได้แก่
(ก) เครื่องทดสอบห้ามล้อ
(ข) เครื่องทดสอบศูนย์ล้อ
(ค) เครื่องทดสอบโคมไฟหน้า
ซึ่งสามารถตรวจสอบความเข้มของการส่องสว่างได้ด้วย
(ง) เครื่องทดสอบเครื่องวัดความเร็วรถ
(จ) เครื่องมืออื่น ๆ ตามที่กรมการขนส่งทางบกเห็นสมควร
(๒) กรณีสถานตรวจสภาพรถที่ตรวจสภาพรถเพื่อออกใบรับรองการตรวจสภาพรถจักรยานยนต์ตามกฎหมายว่าด้วยรถยนต์
ได้แก่
(ก) เครื่องทดสอบห้ามล้อ
(ข) เครื่องทดสอบโคมไฟหน้า
ซึ่งสามารถตรวจสอบความเข้มของการส่องสว่างได้ด้วย
(ค) เครื่องมืออื่น ๆ ตามที่กรมการขนส่งทางบกเห็นสมควร

ข้อ ๕
ในกรณีที่กรมการขนส่งทางบกประกาศกำหนดให้การตรวจสภาพรถเพื่อออกใบรับรองการตรวจสภาพรถ
ต้องมีการตรวจวัดค่าปริมาณก๊าซหรือสารมลพิษอื่นใดตามมาตรฐานที่กระทรวงวิทยาศาสตร์
เทคโนโลยีและสิ่งแวดล้อม หรือกรมควบคุมมลพิษ กระทรวงวิทยาศาสตร์
เทคโนโลยีและสิ่งแวดล้อมประกาศกำหนด ให้ผู้ได้รับใบอนุญาตจัดตั้งสถานตรวจสภาพรถจัดให้มีเครื่องวัดปริมาณก๊าซหรือสารมลพิษนั้นเป็นการเพิ่มเติมตามมาตรฐานและระยะเวลาที่กรมการขนส่งทางบกกำหนด

ทั้งนี้ ตั้งแต่บัดนี้เป็นต้นไป


ประกาศ ณ วันที่ ๒๐ มกราคม ๒๕๓๗
ประดัง ปรีชญางกูร
อธิบดีกรมการขนส่งทางบก



ฐาปนี/แก้ไข
๔ กันยายน ๒๕๔๕

โชติกานต์/ปรับปรุง
๑๙ กุมภาพันธ์ ๒๕๕๘


[๑] ราชกิจจานุเบกษา
เล่ม ๑๑๑/ตอนที่ ๑๕ ง/หน้า ๕/๒๒ กุมภาพันธ์ ๒๕๓๗